b'\n_START_ARTICLE_\nVe\xc4\x8dni mornar (opera)\n_START_PARAGRAPH_\nVe\xc4\x8dni mornar (izvirno nem\xc5\xa1ko Der fliegende Holl\xc3\xa4nder), (tudi Lete\xc4\x8di Holandec) je romanti\xc4\x8dna opera v treh dejanjih Richarda Wagnerja. Libreto je napisal avtor opere. Prvi\xc4\x8d so jo izvedli 2. januarja 1843 v Dresdenu. Prva slovenska uprizoritev opere v Ljubljani je bila 27. januarja 1900.\n_START_SECTION_\nVsebina\n_START_PARAGRAPH_\nGodi se ob norve\xc5\xa1ki obali.\n_START_SECTION_\nPrvo dejanje\n_START_PARAGRAPH_\nLadja norve\xc5\xa1kega pomorskega kapitana Dalanda se je re\xc5\xa1ila pred nevihto v varen zaliv ob skalnati obali. Mo\xc5\xa1tvo je utrujeno in gre kmalu po\xc4\x8divat. Med tem pa se pribli\xc5\xbea obali druga ladja. \xc4\x8crna, skrivnostna z rde\xc4\x8dimi jadri \xe2\x80\x94 ladja Blode\xc4\x8dega Ho\xc2\xadlandca \xe2\x80\x94 Ve\xc4\x8dnega mornarja. Ta ne pozna nevarnosti. Ni viharja, ki bi jo pogubil, ni je \xc4\x8deri, ki bi jo potopila, kajti njen kapitan je preklet, da blodi ve\xc4\x8dno po morjih, dokler ga zvesta \xc5\xbeenska ne re\xc5\xa1i. Vsakih sedem let sme nesre\xc4\x8dne\xc5\xbe stopiti na suho zemljo, da poi\xc5\xa1\xc4\x8de tisto, ki bi ga re\xc5\xa1ila prekletstva. Vendar je doslej ni na\xc5\xa1el. Zato stopa spet s strahom na suho, da bi vnovi\xc4\x8d poskusil sre\xc4\x8do. Tu ga najde Daland in ga pozove, naj gre z njim in si odpo\xc4\x8dije v njegovi hi\xc5\xa1i. Poln o\xc4\x8detovskega ponosa mu tudi pripoveduje o svoji h\xc4\x8derki Senti, brezdomec Ve\xc4\x8dni mornar spet zasanja o re\xc5\xa1itvi ter ponudi Dalandu vse zaklade, ki jih nosi njegova ladja. Ta je zadovoljen in ladji se pripravita za odhod proti Dalandovi domovini.\n_START_SECTION_\nDrugo dejanje\n_START_PARAGRAPH_\nV sobi pri Dalandu sede dekleta in predejo. Med njimi je tudi Senta. Resna in zami\xc5\xa1ljena gleda na sliko Ve\xc4\x8dnega mornarja, ki visi nad vrati. Strastno poje balado, ki jo je zlo\xc5\xbeil preprost narod in ki govori o njegovi usodi. Ko vstopi Erik, njen \xc5\xbeenin, nima zanj dobre besede. \xc5\xbdenin jo mora zapustiti z zlo slutnjo v srcu. Senta ostane sama. V tem se odpro vrata in o\xc4\x8de Daland vstopi z mo\xc5\xbeem, \xc4\x8digar bleda podoba visi nad vratini. Kot okamenela se zastrmita drug v drugega, in ko sta sama, mu prise\xc5\xbee Senta zvestobo do smrti.'